**Referat**

|  |
| --- |
| **Møde:** Sundhedsdirektørernes Forretningsudvalg**Tid**: 15. november kl. 9.00-11.00**Sted:** Teams**Deltagere:** Søren Aalund, Tue von Påhlman, BenteGraversen, Mikkel Grimmeshave, Peter Hvid Paulsen, Haukur Thorsteinsson**Gæster:** **Afbud:** Thomas Haugaard  |

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

* Sundhedssamarbejdsudvalget den 24. oktober
* Fælles Forretningsudvalg den 28. oktober (herunder foreløbig plan for sundhedsreformens overgangsperiode)
* Møde i sundhedsdirektørkredsen vedr. eventuelt Fælles TIM-udbud den 8. november

## Indstilling:

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning i regi af Sundhedsdirektørernes Forretningsudvalg.

***Referat:***

*Sundhedsdirektørernes Forretningsudvalg fulgte op på de afholdte møder.*

*Som opfølgning på mødet i Fælles Forretningsudvalg den 28. oktober, hvor der var flere afbud, blev det aftalt, at der sættes et punkt på næste møde i Fælles Forretningsudvalg for at få klare aftaler om, hvor mange afbud der skal til før møder i Fælles Forretningsudvalg afholdes eller aflyses. Der lægges op til, at der fra kommunal side skal være minimum 3 af de 4 klynger repræsenteret for at møder afholdes. Det skal ligeledes overvejes, hvorvidt der kan arbejdes med stedfortrædere i Fælles Forretningsudvalg.*

# Forberedelse af kommende møder

Sundhedsdirektørernes Forretningsudvalg drøfter kommende møder med henblik på eventuel forberedelse af sager, sagsgange og fælleskommunale perspektiver:

* Strategisk Sundhedsforum den 21. november: Dagsorden er udsendt den 21. november.
* KL’s Sundhedsstrategisk Gruppe den 3. december: Der er mulighed for at give input til dagsordenen til mødet.
* Sundhedssamarbejdsudvalget den 9. december: Der er mulighed for at drøfte den foreløbige dagsorden og vinkler på punkterne (dagsordenen behandles også på Strategisk Sundhedsforum den 21. november). Den foreløbige dagsorden er i overskriftsform som følger:
	+ Temadrøftelser:
		- Status på samarbejdet omkring STIME.
		- Sundhedsreform og interimsperiode.
	+ Opfølgning på kommunale og regionale budgetter for 2025.
	+ Kapacitetsvurdering af lægedækningsområdet – 4. kvartal 2024.
	+ Lægedækningsberegning 2024.
	+ Ansøgning om dispensation for frist på disponeret kapacitet.
	+ Opfølgning på sundhedsklyngernes arbejde med akutplanen.
	+ Godkendelse: Revideret samarbejdsaftale om børn og unge med sindslidelse.
	+ Godkendelse: Revideret samarbejdsaftale vedrørende Hjælpemidler og Behandlingsredskaber
	+ Godkendelse: Revideret samarbejdsaftale vedrørende Klinisk Funktion
	+ Nyt fra sundhedsklyngerne: Status på implementering af Sundhedsaftalen - Oplæg om indsatser fra de fire sundhedsklynger

## Indstilling:

Det indstilles at Sundhedsdirektørernes Forretningsudvalg:

* Afgiver eventuelle bemærkninger til kommende møder

***Referat:***

*I relation til samarbejdsaftalen om hjælpemidler og behandlingsredskaber, som skal behandles på Strategisk Sundhedsforum den 21. november, orienterede Søren Aalund om, at Mariagerfjord har en dialog med Region Nordjylland om bevilling af kompressionsstrømper. Det overvejes, hvorvidt dette emne bør dagsordenssættes på KL’s Sundhedsstrategisk Gruppe den 3. december.*

*Sundhedsdirektørernes Forretningsudvalg drøftede dagsorden til Sundhedssamarbejdsudvalget den 9. december med fokus på følgende emner:*

* *Ift. temadrøftelsen om sundhedsreformen blev det foreslået, at der holdes et kort oplæg om ændringer sammenlignet med regeringsudspillet, og at der derudover bliver fokus på sundhedsrådene, procesplan for overgangsperioden, og hvad der fortsat mangler afklaring på i forbindelse med sundhedsreformen; bredt set er et opmærksomhedspunkt således at gøre opmærksom på, at der stadig er mange emner i reformen, der skal præciseres og afklares.*
* *Ift. behandlingen af STIME blev det bemærket, at dette skal knyttes sammen med det kommunale behandlingstilbud til børn og unge i mistrivsel. Det kommunale/regionale formandskab for STIME-partnerskabet kan så vidt muligt holde et oplæg om STIME og det kommunale behandlingstilbud.*
* *Der blev orienteret om, at dagsordenen til mødet den 9. december forventes at indeholde en behandling af lægedækning i Vesthimmerlands Kommune.*

# Sundhedsreform med fokus på overgangsperiode

På tidspunktet for dagsordenens udsendelse er der ikke indgået en national politisk aftale om sundhedsreform. Såfremt en sundhedsreform er landet, eller der i øvrigt er behov for at følge op på sundhedsreformen, er der mulighed for at drøfte dette.

Det kan bemærkes, at Kontaktudvalget samtidig med mødet i Sundhedsdirektørernes Forretningsudvalg behandler en foreløbig milepælsplan for overgangsperioden frem mod reformens ikrafttrædelse. Denne milepælsplan blev også behandlet på mødet i Fælles Forretningsudvalg den 28. oktober.

**Indstilling:**

Det indstilles at Sundhedsdirektørernes Forretningsudvalg:

* Ved behov drøfter status på sundhedsreformen, herunder med fokus på overgangsperioden frem mod reformens ikrafttrædelse

***Referat:***

*Sundhedsreformen blev drøftet under punkt 2 ovenfor. Sundhedsreformen var ikke offentliggjort på tidspunktet for mødet.*

1. **Fornyet drøftelse af udpegning til arbejdsgruppe vedr. hjemmedialyse**

Den 30. august 2023 besluttede Fælles Forretningsudvalg at nedsætte en arbejdsgruppe til at revidere [samarbejdsaftale om patienter i P.D. hjemmedialyse](https://rn.dk/-/media/Rn_dk/Sundhed/Til-sundhedsfaglige-og-samarbejdspartnere/Sundhedsaftalen/Den-Tvaersektorielle-Grundaftale/Behandling-og-pleje/Samlet_patienter-i-P-D-hjemmedialyse.ashx). I kommissoriet, som FFU godkendte, fremgår at der skal være delt kommunal/regional sekretariatsbetjening af arbejdsgruppen.

På trods af flere forsøg er det ikke lykkedes at finde en kommunal sekretariatsperson til arbejdsgruppen. Sundhedsdirektørernes Forretningsudvalg besluttede derfor den 14. juni 2024, at ”*…Det fælleskommunale Sundhedssekretariat ud fra den hidtidige kommunale bemanding af sekretariatsopgaver i Sundhedsaftalens arbejdsgrupper peger på den klynge, som skal varetage den kommunale sekretariatsopgave i arbejdsgruppen vedrørende revidering af samarbejdsaftale om hjemmedialyse. Den pågældende klynge må derefter internt afklare, hvilken kommune der skal bemande opgaven.*”

Fællessekretariatet kontaktede på den baggrund kommunerne i Klynge Nord, da kommunerne i denne klynge ikke har haft nylige sekretariatsfunktioner i arbejdsgrupper vedrørende revidering af samarbejdsaftaler. Efter en længere proces har Klynge Nord-kommunerne meldt tilbage, at der ikke er nogen af kommunerne, der har ressourcer til at løfte sekretariatsopgaven. På den baggrund forelægges sagen på ny for Sundhedsdirektørernes Forretningsudvalg.

**Indstilling:**

Det indstilles at Sundhedsdirektørernes Forretningsudvalg:

* Drøfter håndtering af situationen med manglende kommunal sekretariatsressource i arbejdsgruppen vedrørende revidering af samarbejdsaftale om hjemmedialyse.

***Referat:***

*Sundhedsdirektørernes Forretningsudvalg drøftede både den konkrete sag med bemanding af sekretariatsfunktionen vedrørende samarbejdsaftalen om hjemmedialyse samt den bredere problemstilling med at sikre ligevægt mellem sekretariatsressourcer og opgaver.*

*Det blev aftalt, at det kommunale sundheds- og ældrechefnetværk bedes drøfte, hvorvidt en revidering af samarbejdsaftalen om hjemmedialyse fortsat anses som nødvendig, og om der generelt er behov for at se på processen for vurderingen af behov for aftalerevideringer. Afhængig af chefnetværkets tilbagemelding kan sagen om hjemmedialyse eventuelt sættes på Fælles Forretningsudvalg til fornyet vurdering; i den forbindelse kan der blive behov for at konkretisere det ressourcetræk, som aftalerevideringen forventes at indebære.*

# Mødeplan for 2025 i Sundhedsdirektørernes Forretningsudvalg

Fællessekretariatet har udarbejdet et udkast til mødeplan for Sundhedsdirektørernes Forretningsudvalg for 2025. Mødekadencen følger 2024, hvorfor der lægges op til 8 møder i kalenderåret 2025. Der vil være tale om fire møder i første halvår og fire i andet halvår, hvor der igen vil være såvel virtuelle som fysiske møder.

**Første halvår**

(Der arbejdes forsat på at finde en dato i januar 2025)

Fredag den 14. marts kl. 13.00-15.00

Fredag den 16. maj kl. 9.00-11.00

Fredag den 27. juni kl. 13.00-15.00

**Andet halvår**

Fredag den 22. august kl. 9.00-11.00

Fredag den 3. oktober kl. 13.00-15.00

Fredag den 28. november kl. 9.00-11.00

Fredag den 19. december kl. 9.00-11.00

**Indstilling:**

Det indstilles at Sundhedsdirektørernes Forretningsudvalg:

* Godkender mødeplan for 2025

***Referat:***

*Mødeplanen for 2025 blev godkendt. Fællessekretariatet udsender mødeindkaldelser.*

# Eventuelt

***Referat:*** *Der var ingen bemærkninger under dette punkt.*

# Næste møde

Næste møde i Sundhedsdirektørernes Forretningsudvalg er den 13. december 2024. Mødet er planlagt som et fysisk møde.